b'\n_START_ARTICLE_\nAntonin Balatka\n_START_SECTION_\n\xc5\xbdivljenje\n_START_PARAGRAPH_\nPo maturi leta 1914 je vpisal \xc5\xa1tudij glasbe na pra\xc5\xa1kem konservatoriju. Kompozicijo je \xc5\xa1tudiral pri Vitezslavu Novaku. Po diplomi leta 1919 je pri\xc5\xa1el v Ljubljano. V desetih letih je dirigiral precej opernih in operetnih predstav, veliko jih je sam tudi re\xc5\xbeiral. Na odru ljubljanske Opere je uveljavljal \xc4\x8de\xc5\xa1ke opere. Deloval je tudi kot u\xc4\x8ditelj solopetja in pisal kriti\xc4\x8dne \xc4\x8dlanke v \xc4\x8dasopisih. V Ljubljani je spoznal in se poro\xc4\x8dil z igralko Vero Cerar (1891-1971). Leta 1929 so ga poklicali v Brno, kjer je postal \xc5\xa1ef dirigent in dramaturg v tamkaj\xc5\xa1nji operi. Do leta 1945 je pou\xc4\x8deval na brnskem konservatoriju, nato je postal direktor opere. Dirigiral je do leta 1949, ko je zaradi bolezni delo moral opustiti. Ko je deloval v Brnu, je ve\xc4\x8dkrat gostoval v Ljubljani._NEWLINE_Kot skladatelj je napisal precej komornih in zborovskih del, pisal je odrsko glasbo za nekatera dramska dela, ki so jih uprizorili v Drami._NEWLINE_Je tudi avtor baleta Z jutrovih de\xc5\xbeel, ki so ga uprizorili v ljubljanski Operi 1. februarja 1928.'